觀競渡
作者：薛逢
朝代：唐

paragraphs: 三月三日天清明，楊花繞江啼曉鶯。
使君未出郡齋內，江上已聞齊和聲。
使君出時皆有引，馬前已被紅旗陣。
兩岸羅衣破鼻香，銀釵照日如霜刃。
鼓聲三下紅旗開，兩龍躍出浮水來。
擢影斡波飛萬劒，鼓聲劈浪鳴千雷。
雷聲衝急波相近，兩龍望標目如瞬。
江上人呼霹靂聲，竿頭綵挂虹霓暈。
前船搶水已得標，後船失勢空揮橈。
瘡眉血首爭不定，輸岸一朋心似燒。
只將標示輸贏賞，兩岸十舟五來往。
須臾戲罷各東西，競脫文身請書上。
吾今細觀競渡兒，何殊當路權相持。
不思得所各休去，會到摧舟折楫時。